魍魉问影赋
牛应贞 (Tang)
庚辰岁。子婴沈痼之疾。不起者十旬。毁顿精神。羸悴形体。药物救疗。有加而无瘳。感庄子有魍魉责影之义。故假之为赋。庶解疾焉。魍魉问于予影曰。君英达之人。聪明之子。学包六艺。文兼百氏。赜道家之秘言。探释部之幽旨。既虔恭于中馈。又希慕于前史。不矫性以干名。不毁物而成已。伊淑德之如此。良精神之足恃。何故羸厥姿貌。沮其精神。烦冤枕席。憔悴衣巾。子惟形兮是寄。形与子兮相亲。何不诲之以崇德。而教之以自伦。异莱妻之乐道。殊鸿妇之安贫。岂痼疾而无生赖。将微贱而欲忘身。今节变岁移。腊终春首。照晴光于郊甸。动暄气于梅柳。水解冻而绕轩。风扇和而入牖。固可蠲忧释疾。怡神养寿。何默尔无营。自贻伊咎。仆于是乃勃然而应曰。子居于无人之域。游乎魑魅之乡。形既图于夏鼎。名又著于蒙庄。何所见之非博。何所谈之不长。夫影依日而生。像人而见。岂言谈之足晓。何节物之能辨。随晦明以兴灭。逐形骸以迁变。以愚夫畏影。而蒙鄙之性以彰。智者视阴。而迟暮之心可见。伊美恶兮由已。影何辜而遇谴。且予闻至道之精窈兮冥。至道之极昏而默。达人委性命之修短。君子任时运之通塞。悔吝不能缠。荣曜不能惑。丧之不以为丧。得之不以为得。君子何乃怒予之不赏芳春。责予之不贵华饰。且吾之秉操。奚子智之能测。言未卒。魍魉惕然而惊。歘尔而起曰。仆生于绝域之外。长于荒遐之境。未晓智者之处身。是以造君而问影。既谈元之至妙。请终身以藏屏。